stanford-oval/wikipedia huggingface dataset:
פיגוע משאית התופת במנצ'סטר

| --- | --- |

אתר ההתפוצצות ב-2006. המבנים סביב חרבו בהתפוצצות ושוקמו לאחר מכן. תיבת הדואר ששרדה לאחר ההתפוצצות נראית בשולי התצלום
 תאריך:  1996 
 מקום:  מנצ'סטר 
 קואורדינטות:  53°29′01″N 2°14′36″W﻿ / ﻿53.483611111111°N 2.2433333333333°W﻿ / 53.483611111111; -2.2433333333333
 סוג:  פיגוע תופת 
 הרוגים:  0 
 פצועים:  212 
 מבצע:  הצבא האירי הרפובליקני הזמני 
  (למפת מנצ'סטר מוגדלת) פיגוע משאית התופת במנצ'סטר(למפת מנצ'סטר רגילה) פיגוע משאית התופת במנצ'סטר
 
הפיגוע במנצ'סטר שבבריטניה התרחש ב-15 ביוני 1996. משאית שנשאה 1,500 קילוגרמים של חומר נפץ הוחנתה על ידי פעילי הצבא האירי הרפובליקני במרכז רובע המסחר של העיר. האזור סביבה פונה במועד, אך נטרול הפצצה נכשל, והפיצוץ שאירע נחשב לגדול ביותר שהתרחש בבריטניה מאז מלחמת העולם השנייה. בפיגוע לא היו הרוגים, אך 212 אנשים נפצעו ונגרם הרס כבד ונרחב למבנים באזור, אשר שיקומו ארך שנים. האחראים לפיגוע לא נתפסו ולא הועמדו לדין.
רקע

הפיגוע במנצ'סטר היה חלק מגל פיגועים שחולל באנגליה הצבא האירי הרפובליקני לאחר סיומה בראשית 1996 של הפסקת אש שנטל על עצמו ב-1994 במסגרת מאמצי השכנת השלום בסכסוך בצפון אירלנד. מטעני חבלה הוטמנו במנצ'סטר פעמיים בעבר, ב-1973 וב-1974. אפשר שהעיר נבחרה כמטרה על ידי הצבא אירי הרפובליקני ב-1996 בשל שני אירועי ספורט שנקשרו בה: העיר זכתה שנה קודם לכם במכרז לאירוח משחקי חבר העמים ב-2002; ב-16 ביוני נועד להיערך משחק כדורגל באצטדיון אולד טראפורד בעיר בין נבחרות רוסיה וגרמניה במסגרת טורניר יורו 1996, והוא משך נוכחות תקשורתית גדולה מבריטניה ומחוץ לה, שהארגון רצה בה.
הפיגוע

ב-15 ביוני 1996 בשעה 09:20 החנו שני גברים בברדסים משאית מתוצרת פורד במקום חניה בלתי חוקי ליד מנצ'סטר ארנדייל וחנות מרקס אנד ספנסר ברחוב קורפוריישן (Corporation) ברובע המסחר של מנצ'סטר. חבלני משטרה העריכו לאחר מכן כי נשאה 1.5 טון של חומר נפץ פלסטי מסוג סמטקס ביחד עם תערובת דשן ANFO המשמשת לייצור מטעני חבלה. במקום נמצאו בהמשך גם שרידי רכיבים של מנגנון מילכוד שהותקן במשאית ונועד למנוע את פירוק הפצצה.
עשרים דקות לאחר שהוחנתה המשאית במקום הגיעה שיחת טלפון לאולפני גרנדה בעיר ובה התרעה כי פצצה הוטמנה בפינת הרחובות קורפוריישן וקאנון (Cannon) וכי היא תתפוצץ בתוך שעה. המצלצל מסר מילות קוד ידועות על מנת שהמשטרה תדע שהאזהרה היא אמינה. ארבע שיחות דומות נעשו לתחנות טלוויזיה ורדיו, למערכת עיתון ולבית חולים.
שוטר שהגיע אל המשאית ראה חוטי חשמל שנמתחו מתא הנהג אל אחורי המשאית והתריע כי מדובר במכונית תופת. משטרת מנצ'סטר החלה מיד בפינוי הקהל בבניינים וברחובות הסמוכים, שנאמד ב-75 עד 80 אלף איש. הוקם מתחם אבטחה למניעת כניסה לאזור, שגבולותיו הורחבו בהדרגה כלפי חוץ. בשעה 11:10 הגיע קוטר מעגל האבטחה שבמרכזו המשאית לכקילומטר וחצי. צוות חבלנים הגיע לעיר מליברפול וניסה לפרק את הפצצה שבמשאית באמצעות רובוט, אך לא היה די זמן לכך.
הפצצה שבמשאית התפוצצה בשעה 11:17. קול ההתפוצצות נשמע למרחק של 11 קילומטרים סביב ובעקבותיה התרומם ענן פטרייה של עשן לגובה של 300 מטר. הריסות ושברי זכוכית התעופפו באוויר למרחק של כ-800 מטרים מסביב למוקד הפיצוץ. הודות לפינוי המוקדם של הקהל לא נהרג איש, אך 212 אנשים נפצעו, מהם שבעה שנפצעו קשה. רוב הנפגעים נפגעו מהריסות שהתעופפו אל מחוץ למתחם האבטחה שיצרה המשטרה. המשטרה גייסה קרונות של הרכבת הקלה של העיר על מנת להעביר נפגעים לבית חולים בחלקה הצפוני. החיפוש אחרי נפגעים במקום ההתפוצצות הופרע על ידי הימצאן של בובות תצוגה שהועפו מתוך חנויות ונחשבו בטעות לגופות אדם.
ההתפוצצות גרמה נזק לתריסר מבנים סביב אתר ההתפוצצות, שחלקם היו מבנים גדולים ורבי קומות. הרחובות סביבם נגדשו בהריסות ובשברי זכוכית. שליש מאזור המסחר של העיר נפגע, בשטח מסחר של 49 אלף מטרים מרובעים ושטח משרדים של 57 אלף מטרים מרובעים. חלק מהמבנים ניזוקו כה קשה עד כי היה הכרח להרוס אותם, ואחרים נסגרו לשיפוצים למשך חודשים. היקף הנזק הוערך ב-700 מיליון לירות (1.2 מיליארד לירות במחירי 2016) וככזה היה מהאסונות החמורים ביותר מעשי ידי אדם עד אותו זמן.
לאחר הפיגוע

הפיגוע זכה לגינויים חריפים בבריטניה ומחוץ לה, כולל מפי ראש ממשלת אירלנד ג'ון ברוטון. חמישה ימים לאחר הפיגוע נטל הצבא האירי הרפובליקני אחריות על הפיגוע והתנצל על הפגיעה הגופנית באזרחים.
עיריית מנצ'סטר עשתה מאמצים להשבת החיים בעיר לאחר הפיגוע למסלולם. משחק הכדורגל במסגרת טורניר יורו 1996 התקיים יום לאחר ההתפוצצות כמתוכנן תחת אבטחה כבדה ולאחר שאצטדיון אולד טראפורד נסרק בקפידה. היה חשש שהאוכלוסייה האירית הגדולה של העיר תותקף בעקבות הפיגוע, אך רק תקריות מעטות מעין אלו התרחשו.
משטרת אנגליה ניהלה חקירה נרחבת במאמץ לאתר את האחראים לפיגוע. בדיקת צילומי מצלמות אבטחה מכל רחבי הארץ העלתה כי המשאית הוטענה ככל הנראה בחומרי הנפץ בלונדון ועשתה את דרכה משם צפונה למנצ'סטר בליווי מכונית אחרת, ששימשה כנראה כמכונית מילוט. ב-15 ביולי נעצרו בלונדון שישה חשודים בפעילות טרור שם במסגרת הצבא האירי הרפובליקני. משטרת מנצ'סטר סברה כי אספה ראיות מספיקות כדי להאשים אותם גם בהכנת והטמנת המשאית, אך בעקבות התייעצות בין מפקדי המשטרה בעיר לבין אנשי כוח השיטור המלכותי של אלסטר (משטרת צפון אירלנד) הוחלט שלא לעשות זאת. אפשר שכך הוחלט על מנת שלא לסכן פעילות מודיעינית חשאית בצפון אירלנד נגד הצבא האירי הרפובליקני. רק ב-1998 הועבר חומר החקירה של משטרת מנצ'סטר לידי התביעה הכללית של אנגליה, וזו החליטה שלא להגיש נגד השישה כתבי אישום בגין הפיגוע בעיר.
ב-1999 פרסם עיתון אזורי במנצ'סטר (Manchester Evening News) מידע של משטרת מנצ'סטר שהודלף לו, שלפיו נאספו ראיות הקושרות לאירוע את ששת העצורים מלונדון וכן אדם נוסף, שאותו החליטה התביעה לא להאשים בעקבות ייעוץ משפטי חיצוני שקיבלה ואשר הצביע על חולשת הראיות נגדו. התביעה טענה כי ההחלטה על כך לא נתקבלה בלחץ ממשלת בריטניה. בשנת 2002 הועמד לדין קצין בכיר במשטרת מנצ'סטר שפיקד על חקירת הפיגוע באשמה שהדליף לעיתון חומר מסווג, אך הוא זוכה. כתב הפלילים של העיתון סירב לגלות את המקור שלו ונמצא אשם בבזיון בית המשפט.
ששת העצורים בלונדון הורשעו באישומים בקשר לפעולות טרור אחרות ונדונו לעונשי מאסר ממושכים, אך שוחררו בשנת 2000 בהתאם לתנאי הסכם יום שישי הטוב. ב-2006 הודיעה משטרת מנצ'סטר כי אפסו הסיכויים לתפוס ולהרשיע את האחראים לפיגוע.
משרד הפנים הבריטי העריך כי בפיגוע נפגעו באופן ישיר ועקיף כ-400 עסקים שנמצאו במרחק של עד 800 מטר ממוקד ההתפוצצות. כ-40% מהם נסגרו בעקבותיו. סכומי הביטוח של העסקים שנפגעו היו קטנים מהיקף הנזק שנגרם (מצב של תת-ביטוח). לנפגעים ולניזוקים בפיגוע שולמו פיצויי ביטוח בסכום של 411 מיליון לירות וכן פיצויים ממשלתיים בסכום של 1.145 מיליון לירות. מרבית עבודות השיקום הפיזי בעיר הסתיימו עד לסוף שנת 1999.
תיבת דואר עגולה שניצבה ליד אתר ההתפוצצות ושרדה לאחריה הוצבה במקום מחדש לאחר גמר השיפוצים ונושאת מאז לוחית זיכרון לאשר התרחש שם. יום אחד לפני פתיחת משחקי חבר העמים במנצ'סטר ביולי 2002 נערך בקתדרלה שלה טקס הודיה על "הנס של מנצ'סטר" במעמד המלכה אליזבת ובעלה הנסיך פיליפ.
ראו גם

הפיגוע בסיטי של לונדון (1993)
עמוד רמזורים שנפגע בהתפוצצות ומוצג כיום במוזיאון במנצ'סטר
פוליקולטורה

ערוגת פוליקולטורה בה נעשה שימוש בשיטת 'נטיעה במקביל'
פּוֹלִיקוֹלְטוּרָה (מלטינית: Poly: מרובה, cultura: עיבוד, גידול. בעברית נקראת לעיתים רב-זניות או רב-חקלאות) היא שיטת עיבוד חקלאית בה משק חקלאי מתבסס על שתילה מעורבת של צמחים ממשפחות שונות לאותה חלקת אדמה, תוך חיקוי המערכת האקולוגית הטבעית.
פוליקולטורה היא היפוכה של גישת המונוקולטורה, שמהותה גידול חקלאי מסוג אחד על חלקת האדמה. יתרונותיה של השיטה הם רבים: שמירת פוריות הקרקע לטווח הארוך, עמידות גדולה יותר למחלות, ומזיקים, וכן הלאה.
דוגמאות: בוסתן עצי פרי משולב מראה עמידות גבוהה למחלות ומניב כל השנה מגוון פירות לפי העונה. כמו כן ניתן להוסיף עוד נדבך לרבגוניות הבוסתן, בגידול צמחים עונתיים או מטפסים מתחת לעצים נשירים, ובכך לנצל את הקרקע בצורה יעילה יותר.
חסרונה העיקרי של הפוליקולטורה על פני המונוקולטורה הוא הצורך להשקיע יותר זמן עבודה בהשגת היבול, וכן הצורך בידיים עובדות לעומת המיכון הרב שמאפיין את המונוקלטורה.
שיטות פוליקולטורה

מחזור הזרעים - שיטה חקלאית, בה זורעים גידולים מתחלפים על שדה אחד במחזור, על מנת לשמור על פוריות הקרקע.
מולטיפל קרופינג (נטיעה במקביל) - שיטה חקלאית בה מגדלים שני גידולים או יותר באופן סימולטני על אותה חלקת קרקע.
שתילת חברים (companion planting) - שתילה זה לצד זה של צמחים שונים בעלי תכונות משלימות, המפרים הדדית האחד את משנהו, למשל שתילת קטניות להן יש פקעיות חנקן המדשנות באופן טבעי את הקרקע יחד עם צמחים אחרים.
גידול בשכבות, מקרה בו מגדלים במספר 'קומות', למשל ירקות שורש בשכבה שמתחת לאדמה וירק בעל שורשים מועטים שעלוותו גבוהה מעל הקרקע.
גידולי סמטאות (Alley cropping) מקרה בו מגדלים בשתי שכבות, למשל גידול ירקות בין עצי זית.
פוליקולטורה משמשת גם בגידול בעלי חיים, כדוגמת דגים, כאשר באותה בריכה יגדלו זנים שונים של דגי מאכל.
ראו גם

פרמקלצ'ר - שיטת תכנון שמבוססת על פוליקולטורה
מונוקולטורה - שיטת עיבוד חקלאי הדוגלת בגידול חד-זני
אקוופוניקה - צורת גידול סמביוזית של צמחי מים ודגים
פיגועי 11 במרץ 2004 במדריד

| חלק מJihadism in Spain |
| --- | --- |

 תאריך:  11 במרץ 2004 
 מקום:  מדריד 
 מטרה:  הרכבת הפרברית של מדריד 
 קואורדינטות:  40°24′24″N 3°41′22″W﻿ / ﻿40.406666666667°N 3.6894444444444°W﻿ / 40.406666666667; -3.6894444444444
 סוג:  רצח המוני, פיגוע 
 נשק:  backpack bomber, Goma-2 
 הרוגים:  193 
 פצועים:  1,856 
 מבצע:  אל-קאעידה אל-קאעידה
 he
 
לוח זיכרון לקורבנות הפיגועים
פיגועי 11 במרץ 2004 במדריד היו סדרת פיגועי טרור בארבע רכבות נוסעים בשלוש תחנות רכבת בעיר. חקירה משטרתית הובילה למעצרם של חברי תא אסלאמי קיצוני. בית הדין הארצי הספרדי (Audiencia Nacional) קבע שחברי החוליה אינם קשורים לארגון הטרור הבינלאומי אל-קאעידה.
פיגועים אלה הם אירוע הטרור הגדול ביותר בתולדות ספרד. בשעת שיא, קרוב ל-8 בבוקר, התפוצצו כמעט בו-זמנית 10 מטעני חבלה בקרונות של 4 רכבות נוסעים. 191 בני אדם נהרגו וכ-1,500 נוספים נפצעו. מאוחר יותר פוצצו באופן מבוקר על ידי המשטרה הספרדית שני מטענים נוספים ומטען שלישי נוסף נוטרל, דבר שהוביל למעצרם של מבצעי ההתקפה.
ב-3 באפריל של אותה שנה אותרו חברי חוליית הטרור בבניין מגורים בשכונת לגנס (Leganés) במדריד והוקפו על ידי GEO - יחידה מיוחדת במשטרת ספרד. בפיצוץ שאירע בדירה בה שכנו חברי החוליה נהרגו 8 אנשים: 3 מהם הם חברי תא הטרור, 4 סוחרי סמים ששהו באותה דירה ואחד מהשוטרים הספרדים.
ניתוח הפיגועים > תיאור הפיגועים

בבוקר של יום חמישי, 11 במרץ 2004, התפוצצו ארבע מזוודות מלאות בדינמיט. הפיצוצים אירעו בשעת שיא בין השעות 7:30 - 7:40 (שעון מדריד). בתחנת הרכבת אטוצ'ה (רכבת מס' 21431). הפיצוץ הראשון אירע בשעה 7:37, לפי מצלמות האבטחה בַמקום, וב-7:38 אירעו בהפרש של 4 שניות אחד מהשני הפיצוץ השני בקרון מס' 5 והפיצוץ השלישי בקרון מס' 4.
מטעני חבלה ברכבת זו היו מפוזרים בקרונות מס' 1, 4, 5 ו-6. המטען בקרון הראשון לא התפוצץ, וצוותי TEDAX ניסו לנטרלו, אך ללא הצלחה: המטען פוצץ בשעה 9:59 (לפי מצלמות האבטחה). כשעה מאוחר יותר ה-TEDAX ניסו לנטרל מטען בקרון מס' 2, אך מטען זה לא היה מטען חבלה.
בתחנת אל פוסו דל טיאו ריימונדו (El Pozo del Tío Raimundo) התפוצצו שני מטענים, בתחנת סנטה אאוחניה התפוצץ מטען אחד. שלושה מטענים נוספים התפוצצו ברכבת שנסעה לכיוון תחנת אטוצ'ה מכיוון הדרום. (נראה שכוונת המחבלים הייתה ששתי הרכבות תתפוצצנה אחת ליד השנייה בתחנת אטוצ'ה על מנת להגדיל את הנזק.) כוחות הביטחון איתרו ברכבות אלה שני מטענים נוספים ופוצצו אותם באופן מבוקר.
בתחנת אל פוסו נמצא מטען נוסף שנוטרל ולא פוצץ. היו בו 500 גרם של חומר נפץ Goma-2 ECO (סוג של דינמיט), רסיסים, מרעום וטלפון סלולרי ששימש קוצב זמן. הפריטים הללו היו לקצה חוט בחקירה המשטרתית שהובילה למעצרם של המבצעים.
ניתוח הפיגועים > כרונולוגיית הפיגועים

6:45 - רכבת מס' 17305 יוצאת מגוודלחרה לתחנת צ'מרטין במדריד.
7:01 - רכבת מס' 21431 יוצאת מאלקלה דה אנארס לכיוון אלקובנדס (מדריד) (ברכבת 6 קרונות).
7:10 - רכבת מס' 21435 יוצאת מאלקלה דה אנארס לכיוון אלקובדנס (ברכבת 6 קרונות דו-קומתיים).
7:14 - רכבת מס' 21713 יוצאת מאלקלה דה אנארס לכיוון תחנת פרינסיפה פיאו (Príncipe Pío).
7:37 - שלושה מטענים מתפוצצים אחד אחרי השני ברכבת מס' 21431 בתוך תחנת אטוצ'ה.
7:38 - שלושה מטענים מתפוצצים ברכבת מס' 21435 בתחנת אל פוסו דל טיאו ריימונדו.
7:38 - מטען מתפוצץ ברכבת מס' 21713 בתחנת סנטה אאוחניה.
7:39 - ארבעה מטענים מתפוצצים ברכבת מס' 17305 ברחוב טייס (Téllez), כ-500 מטרים דרומה מתחנת אטוצ'ה.
ישנה סתירה בין נתוני מצלמות האבטחה לבין נתונים אחרים כגון:
בשעה 7:36 נרשמה קריאת טלפון ראשונה לכוחות החירום מתחנת סנטה אאוחניה. כעבור כ-7 שניות נרשמה קריאה ראשונה מתחנת אטוצ'ה.
7:39 - קריאה ראשונה מאל פוסו.
7:59 - הפצועים הראשונים מגיעים לבתי חולים גרגוריו מרניון ודוסה דה אוקטוברה.
8:00 - מתחילים לחסום את הנתיבים 1 ו-9 של הרכבת התחתית של מדריד ולעצור את תנועת הרכבות.
8:15 - בתי החולים הסמוכים לפיגועים מתחילים לקלוט את הפצועים באורח אנוש הראשונים.
8:30 - הופעלה תוכנית אסון בבתי חולים.
8:43 - עיריית מדריד מקימה בית חולים שדה סמוך לרחוב טייס.
8:45 - 9:45 - מספר הפצועים המגיעים לבתי החולים מגיע לשיאו.
9:00 - התערבות כירורגית ראשונה.
9:25 - קריאה של מועצת התברואה של קהילת מדריד לאזרחים לתרום דם.
9:28 - הקמת בית חולים שדה ליד התחנה סנטה אאוחניה.
10:03 - קטלוניה שולחת למדריד 500 שקיות דם לפצועים.
10:30 - בית הדין הארצי מעריך ב-125 את מספר ההרוגים.
10:43 - חברת Telefónica מודיעה על קריסת קווי טלפון.
11:20 - ההרוגים מובאים לבית הירידים IFEMA במדריד.
ניתוח הפיגועים > היקף הנפגעים

המספר הרשמי של ההרוגים מאז 10 במאי 2004 עומד על 191 (כולל שתי נשים הרות), מהם 177 נהרגו בַמקום או דקות ספורות לאחר הפיצוצים. מספר הפצועים עומד על 2,057. עם הנתונים האלה, האירוע הזה הופך לאירוע טרור הקשה ביותר באירופה מבחינת מספר הנפגעים ולשני הקשה ביותר מבחינת ההרוגים, אחרי פיצוץ טיסת פאן אם 103 מעל לוקרבי (סקוטלנד).
ביממות הראשונות לאחר הפיגועים דובר על מספר הרוגים גבוה יותר, אף יותר מ-200 וזאת בשל העובדה שחלק מהאיברים הקטועים שהשתייכו לפצועים ששרדו נספרו כהרוגים. בעקבות בדיקות DNA שבוצעו תוקן המספר.
השלכות > מחלוקת בנוגע לגורם המבצע

הפיגועים בוצעו שלושה ימים לפני הבחירות הכלליות בספרד. בשעות הראשונות כל הסברות שהוצגו על ידי הממשלה וכן על ידי המפלגות הפוליטיות הראשיות ורוב ערוצי התקשורת הצביעו על אט"א, אם כי בהופעתו הראשונה לאחר הפיגועים של ראש הממשלה דאז חוסה מריה אסנאר הוא לא הזכיר את הארגון, אלא דיבר על טרור באופן כללי.
מאוחר יותר, לאור ידיעות חדשות, אך עדיין ללא הוכחות מוצקות, ערוצי תקשורת אחדים ומפלגות האופוזיציה (המפלגה הסוציאליסטית הספרדית (PSOE) ומפלגת השמאל המאוחד) פירשו את הפיגועים כ"עונש" לממשלה הספרדית על השתתפותה במלחמת עיראק. הממשלה בראשות המפלגה העממית (PP) סירבה לקבל גרסה זו בטענה שעדיין מוקדם להיכנס לספקולציות, אך בכל זאת הצביעה על האפשרות שאט"א הוא האחראי כאפשרות הסבירה ביותר, מבלי שנמצאו עדיין ראיות ברורות.
ב-12 במרץ, יממה לאחר הפיגועים, הפגינו מיליוני אנשים ברחבי ספרד כשהם מזדהים עם נפגעי הפיגועים במדריד ומגנים את הטרור. על חלק מהשלטים שנשאו המפגינים הייתה התייחסות ספציפית לאט"א, אך ברוב השלטים נראה גינוי הטרור באופן כללי.
ב-13 במרץ, יום לפני הבחירות הכלליות שבו אסורה תעמולה פוליטית על פי החוק, התקיימו הפגנות (שאורגנו דרך הודעות SMS) מול סניפי המפלגה השלטת והוטחו בהן האשמות נגד הממשלה.
ביממות שקדמו לפיגועים כוחות הביטחון הספרדיים נמצאו בכוננות מוגברת מפני חשש לפיגוע של ארגון הטרור אט"א לקראת הבחירות הכלליות, שכן היו תקדימים לשימוש בטקטיקה כזו מצד ארגון זה.
בשעות הראשונות שלאחר הפיגועים כל המפלגות הפוליטיות ואמצעי התקשורת בספרד הצביעו על אט"א כעל גורם מבצע, למעט ארנלדו אוטגי, דובר מפלגת בטסונה שהוצאה מחוץ לחוק בספרד בשל הקשר שלה עם ארגון טרור זה. גם ראש הממשלה חוסה מריה אסנאר וראש האופוזיציה חוסה לואיס רודריגס ספאטרו ייחסו בפומבי את הפיגועים לאט"א מיד לאחר ביצועם. משרד החוץ הספרדי שלח פקסים לשגרירויות ספרד על מנת שאלה יטילו את האחריות על אט"א. הדיפלומטיה הספרדית אף גרמה למועצת הביטחון של האו"ם להטיל את האחריות על הפיגועים על ארגון הטרור אט"א.
למרות זאת, כבר באותו יום הופיעו ממצאים המצביעים על קבוצות פונדמנטליסטיות אסלאמיות. אמצעי תקשורת זרים מסוימים הגיבו מהר לממצאים אלה. אמצעי התקשורת האמריקאיים, למשל, שצידדו בממשל בוש, הצביעו מיד על אל-קאעידה כגורם מבצע. אולם בית המשפט בספרד קבע: ”ייתכן שהמחבלים הושפעו מאוסאמה בן לאדן, אך לאחר שנתיים של חקירת האירועים בית המשפט לא מצא ראייה כלשהי לפיה ארגון אל-קאעידה סייע לתכנון, מימון או ביצוע הפיגועים, או ידע עליהם מראש.”
עונת 2014/2015 בפרמייר ליג

| --- | --- |
 תקופת התחרות:  16 באוגוסט 2014 – 24 במאי 2015 (282 ימים)
 מספר משתתפות:  20
 הזוכה:  צ'לסי
 מספר משחקים:  380
 מספר שערים:  975 (2.57 בממוצע למשחק)
 מספר צופים:  13,746,753 (36,176 בממוצע למשחק)
 מלך השערים:  ארגנטינה סרחיו אגוארו   (26 שערים)
 השחקן המצטיין:  בלגיה אדן הזאר
 → 2013/20142015/2016 ←
 
עונת 2014/2015 הייתה העונה ה-23 של פרמייר ליג שהיא הליגה האנגלית הבכירה בכדורגל. העונה החלה ב-16 באוגוסט 2014 והסתיימה ב-24 במאי 2015.
הליגה הבכירה כללה 20 קבוצות. לסטר סיטי, ברנלי וקווינס פארק ריינג'רס היו הקבוצות שעלו מפוטבול ליג.
עבור הניצחון הוענקו שלוש נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון הפרש שערים דורגה במקום גבוה יותר.
צ'לסי זכתה באליפות בפעם החמישית בתולדות המועדון.
בסוף העונה לפוטבול ליג ירדו האל סיטי, ברנלי וקווינס פארק ריינג'רס. במקומן לליגה הבכירה עלו בורנמות', ווטפורד ונוריץ' סיטי.
כדורגלנים מצטיינים

ארגנטינה סרחיו אגוארו ממנצ'סטר סיטי כבש 26 שערים וזכה בתואר מלך השערים.
בלגיה אדן הזאר מצ'לסי זכה בפרס כדורגלן השנה של התאחדות עיתונאי הכדורגל האנגלית.
בלגיה אדן הזאר מצ'לסי זכה בפרס כדורגלן השנה שהוענק על ידי התאחדות שחקני הכדורגל.
ג'ו הארט ממנצ'סטר סיטי זכה ב"פרס כפפת הזהב" לשוער הטוב של העונה. זאת בפעם הרביעית בקריירה.
טבלת הליגה

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| 1 | צ'לסי  | 38 | 26 | 9 | 3 | 73 | 32 | 41 | 87 | זכייה בליגה  עליה לליגת האלופות |
| 2 | מנצ'סטר סיטי | 38 | 24 | 7 | 7 | 83 | 38 | 45 | 79 | עליה לליגת האלופות |
| 3 | ארסנל | 38 | 22 | 9 | 7 | 71 | 36 | 35 | 75 | זכייה בגביע האנגלי  עליה לליגת האלופות |
| 4 | מנצ'סטר יונייטד | 38 | 20 | 10 | 8 | 62 | 37 | 25 | 70 | עליה לליגת האלופות |
| 5 | טוטנהאם הוטספור | 38 | 19 | 7 | 12 | 58 | 53 | 5 | 64 | העפלה להליגה האירופית |
| 6 | ליברפול | 38 | 18 | 8 | 12 | 52 | 48 | 4 | 62 | העפלה להליגה האירופית |
| 7 | סאות'המפטון | 38 | 18 | 6 | 14 | 54 | 33 | 21 | 60 | העפלה להליגה האירופית |
| 8 | סוונסי סיטי | 38 | 16 | 8 | 14 | 46 | 49 | 3- | 56 |  |
| 9 | סטוק סיטי | 38 | 15 | 9 | 14 | 48 | 45 | 3 | 54 |  |
| 10 | קריסטל פאלאס | 38 | 13 | 9 | 16 | 47 | 51 | 4- | 48 |  |
| 11 | אברטון | 38 | 12 | 11 | 15 | 48 | 50 | 2- | 47 |  |
| 12 | וסטהאם יונייטד | 38 | 12 | 11 | 15 | 44 | 47 | 3- | 47 | העפלה להליגה האירופית |
| 13 | וסט ברומיץ' אלביון | 38 | 11 | 11 | 16 | 38 | 51 | 13- | 44 |  |
| 14 | לסטר סיטי | 38 | 11 | 8 | 19 | 46 | 55 | 9- | 41 |  |
| 15 | ניוקאסל יונייטד | 38 | 10 | 9 | 19 | 40 | 63 | 23- | 39 |  |
| 16 | סנדרלנד | 38 | 7 | 17 | 14 | 31 | 53 | 22- | 38 |  |
| 17 | אסטון וילה | 38 | 10 | 8 | 20 | 31 | 57 | 26- | 38 |  |
| 18 | הול סיטי | 38 | 8 | 11 | 19 | 33 | 51 | 18- | 35 | ירדה ליגה |
| 19 | ברנלי | 38 | 7 | 12 | 19 | 28 | 53 | 25- | 33 | ירדה ליגה |
| 20 | קווינס פארק ריינג'רס | 38 | 8 | 6 | 24 | 42 | 73 | 31- | 30 | ירדה ליגה |
סטטיסטיקה > שערים

| מיקום | שחקן | קבוצה | שערים |
| --- | --- | --- | --- |
| 1 | ארגנטינה סרחיו אגוארו | מנצ'סטר סיטי | 26 |
| 2 | אנגליה הארי קיין | טוטנהאם הוטספר | 21 |
| 3 | ספרד דייגו קוסטה | צ'לסי | 20 |
| 4 | אנגליה צ'ארלי אוסטין | קווינס פארק ריינג'רס | 18 |
| 5 | צ'ילה אלכסיס סאנצ'ס | ארסנל | 16 |
| 6 | אנגליה סעידו בראהינו | וסט ברומיץ' אלביון | 14 |
| 6 | צרפת אוליבייה ז'ירו | ארסנל | 14 |
| 6 | בלגיה אדן אזאר | צ'לסי | 14 |
| 9 | בלגיה כריסטיאן בנטקה | אסטון וילה | 13 |
| 10 | איטליה גרציאנו פלה | סאות'המפטון | 12 |
| 10 | אנגליה ויין רוני | מנצ'סטר יונייטד | 12 |
| 10 | ספרד דויד סילבה | מנצ'סטר סיטי | 12 |
סטטיסטיקה > בישולים

| מיקום | שחקן | קבוצה | בישולים |
| --- | --- | --- | --- |
| 1 | ספרד ססק פברגאס | צ'לסי | 18 |
| 2 | ספרד סנטי קאסורלה | ארסנל | 11 |
| 3 | צפון אירלנד כריס בראנט | וסט ברומיץ' אלביון | 10 |
| 3 | ארגנטינה אנחל די מריה | מנצ'סטר יונייטד | 10 |
| 3 | איסלנד גילפי סיגורדסון | סוונסי סיטי | 10 |
| 6 | אנגליה לייטון ביינס | אברטון | 9 |
| 6 | אנגליה ג'ורדן הנדרסון | ליברפול | 9 |
| 6 | בלגיה אדן אזאר | צ'לסי | 9 |
| 9 | צ'ילה אלכסיס סאנצ'ס | ארסנל | 8 |
| 9 | אנגליה סטיוארט דאונינג | וסטהאם יונייטד | 8 |
| 9 | אנגליה ג'יימי ורדי | לסטר סיטי | 8 |
| 9 | ארגנטינה סרחיו אגוארו | מנצ'סטר סיטי | 8 |
| 9 | ספרד חסוס נבאס | מנצ'סטר סיטי | 8 |
| 9 | ברזיל אוסקר | צ'לסי | 8 |
| 9 | סקוטלנד מאט פיליפס | קווינס פארק ריינג'רס | 8 |
הערות שוליים

↑  Premier League Player Stats - Goals, www.premierleague.com (באנגלית)
↑  Premier League Player Stats - Assists, www.premierleague.com (באנגלית)
| עונות במפעל הראשון בחשיבותו בכדורגל האנגלי |
| --- | --- | --- |
| הפוטבול ליג | 1888/1889 • 1899/1890 • 1890/1891 • 1891/1892 • 1892/1893 • 1893/1894 • 1894/1895 • 1895/1896 •  1896/1897 • 1897/1898 • 1898/1899 • 1899/1900 • 1900/1901 • 1901/1902 • 1902/1903 • 1903/1904 • 1904/1905 • 1905/1906 •  1906/1907 • 1907/1908 • 1908/1909 • 1909/1910 • 1910/1911 • 1911/1912 • 1912/1913 • 1913/1914 • 1914/1915 • 1919/1920 • 1920/1921 • 1921/1922 • 1922/1923 • 1923/1924 • 1924/1925 • 1925/1926 •  1926/1927 • 1927/1928 • 1928/1929 • 1929/1930 • 1930/1931 • 1931/1932 • 1932/1933 • 1933/1934 • 1934/1935 • 1935/1936 •  1936/1937 •  1937/1938 •  1938/1939 •  1939/1940 • 1946/1947 • 1947/1948 • 1948/1949 • 1949/1950 • 1950/1951 • 1951/1952 • 1952/1953 • 1953/1954 • 1954/1955 • 1955/1956 • 1956/1957 • 1957/1958 • 1958/1959 • 1959/1960 • 1960/1961 • 1961/1962 • 1962/1963 • 1963/1964 • 1964/1965 • 1965/1966 • 1966/1967 • 1967/1968 • 1968/1969 • 1969/1970 • 1970/1971 • 1971/1972 • 1972/1973 • 1973/1974 • 1974/1975 • 1975/1976 • 1976/1977 • 1977/1978 • 1978/1979 • 1979/1980 • 1980/1981 • 1981/1982 • 1982/1983 • 1983/1984 • 1984/1985 • 1985/1986 • 1986/1987 • 1987/1988 • 1988/1989 • 1989/1990 • 1990/1991 • 1991/1992 |  |
| הפרמייר ליג | 1992/1993 • 1993/1994 • 1994/1995 • 1995/1996 • 1996/1997 • 1997/1998 • 1998/1999 • 1999/2000 • 2000/2001 • 2001/2002 • 2002/2003 • 2003/2004 • 2004/2005 • 2005/2006 • 2006/2007 • 2007/2008 • 2008/2009 • 2009/2010 • 2010/2011 • 2011/2012 • 2012/2013 • 2013/2014 • 2014/2015 • 2015/2016 • 2016/2017 • 2017/2018 • 2018/2019 • 2019/2020 • 2020/2021 • 2021/2022 • 2022/2023 • 2023/2024 • 2024/2025 |  |
פיצ'י (פסטה)

| --- | --- |

 
 מאכלים
 סוג:  פסטה
 מוצא:  איטליה
 מרכיבים עיקריים:  קמח 
 
פיצ'י היא פסטה עבה ומגולגלת ביד, כמו ספגטי עבה. מקורה במחוז סיינה שבטוסקנה. באזור מונטלצ'ינו (אנ') הם מכונים גם פינצ'י.
הבצק עשוי בדרך כלל מקמח ומים בלבד. הוספת ביצה היא אופציונלית, והיא נקבעת על פי מסורות משפחתיות. לחלופין, ניתן להשתמש בתרד קצוץ דק או מגורר במקום מים.
מרדדים את הבצק ליריעה שטוחה ועבה, ואז חותכים לרצועות.
בניגוד לספגטי או מקרוני, פסטה זו אינה אחידה בגודלה ויש לה סוגים שונים של עובי לאורכה.
היא נאכלת עם מגוון מאכלים, במיוחד:
| קטגורית אוכל | איטלקית | עברית |
| --- | --- | --- |
| רוטב | briciole | פירורי לחם |
| רוטב | aglione | רוטב עגבניות שום חריף |
| רוטב | boscaiola | פטריות פורצ'יני (אנ') |
| רוטב | cacio e pepe | גבינה ופלפל שחור |
| רוטב | ragù | רוטב על בסיס בשר |
| בשר ציד | cinghiale | חזיר בר |
| בשר ציד | lepre | ארנבת |
| בשר ציד | anatra | ברווז |
ראו גם

אודון
הערות שוליים

1 2  Types of Pasta Shapes: How To Cook Them & How To Serve Them, www.nonnabox.com, ‏2018-06-06 (באנגלית אמריקאית)
סרט אימה על-טבעי

סרט אימה על-טבעי הוא סוגה קולנועית המשלבת היבטים של סרט אימה וסרט על-טבעי (אנ'). הופעות על-טבעיות בסרטים כאלה כוללות לרוב רוחות רפאים ושדים. לסרטי אימה על-טבעיים רבים יש אלמנטים דתיים. הנושאים הנפוצים בסוגה הם החיים לאחר המוות, השטן והשתלטות על ידי שד. לא כל סרטי האימה העל-טבעיים מתמקדים בדת; הם יכולים להיות בעלי "אלימות חיה ומחרידה יותר".
השוואות

מבקרי קולנוע מבדילים בין אימה על-טבעית ואימה פסיכולוגית (אנ'). מתיאס קלסן שכתב את Why Horror Seduces, הצהיר כי "אימה על-טבעית כוללת איזושהי השעיה או הפרה של חוקי הפיזיקה, ובדרך כלל מגולמת או נגרמת על ידי ישות על-טבעית כלשהי כמו מפלצת מוזרה או רוח רפאים [...] מנגד, אימה פסיכולוגית אינה כוללת הפרות של חוקי הפיזיקה, אלא כוללת איומים ותרחישים נטורליסטיים (ולעיתים קרובות בלתי מתקבלים על הדעת)". המבקר פול מיהן הבדיל בין סרטי אימה על-טבעיים לסרטי אימה פסיכולוגיים, "האיום על הסדר החברתי נובע ממשהו על-טבעי או חריג: בית רדוף רוחות (אנ'), קללה או מפלצת כמו ערפד או איש זאב".
צ'ארלס דרי, שכתב את Dark Dreams 2.0, הבדיל בין אימה על-טבעית ואימה פסיכולוגית וטען שמדובר ב"שתי שיטות בסיסיות להסביר דברים בסיפורי האימה". הוא המשיך ואמר כי "בקבוצה העל-טבעית אפשר לכלול מפלצות וזוועות שמעורבות איכשהו בדתות ובטקסים, כמו גם כישוף, אגיפטולוגיה, גלגול נשמות וזומבים". ארון סמוטס ראה בסוגת האימה כ"סוגה בעלת שתי תת-סוגות עיקריות: אימה על-טבעית ואימה ריאליסטית" וציין שיש להן "מאפיינים שונים".